TA 12
Gblɔ Nya Siwo “Nyo Hena Tutuɖo”
“Migana nya fafã aɖeke nado go tso miafe nu me o, ke boŋ nya siwo nyo hena tutuɖo.”—EFESOTƆWO 4:29.
1-3. (a) Nu nyui siwo Yehowa na mí la dometɔ ɖeka ɖe, eye aleke wòate ŋu adzɔ be míazãe le mɔ gbegblẽ nu? (b) Be míayi edzi anɔ Mawu fe lɔlɔ̃ la me la, aleke wòle be míazã nufofo fe nunana lae?
ALEKE nàse le ɖokuiwò me ne èna nu wò ame vevi aɖe, eye kaka nàkpɔ la, amea ɖoe koŋ le nua zãm yakayaka? Tsɔe be gasɔe nèfle nɛ, eye emegbe nèkpɔe be ele edom nyamanyama hetsɔe le nuvevi wɔm amewo. Ðe esia mate ɖe dziwò ŋutɔ oa?
2 Nunanae nufofo nye tso Yehowa, ame si nye “nunana nyuiwo katã kple nunana blibowo katã” Nala la gbɔ. (Yakobo 1:17) Nunana sia si na amegbetɔwo to vovo tso lãwo gbɔ lae wɔnɛ be míete ŋu ɖea míafe susuwo kple seselelãmewo gblɔna. Gake woate ŋu azã nufofo fe nunana la le mɔ gbegblẽ nu abe ale si ko wòate ŋu adzɔ be woazã gasɔ yakayaka ene. Aleke gbegbe wòate ɖe Yehowa dzii enye esi ne míezã nufofo le mɔ madzemadze nu tsɔ do nuxaxa kple vevesese na amewo!
3 Be míayi edzi anɔ Mawu fe lɔlɔ̃ la me la, ele be míazã nufofo fe nunanaa le mɔ si Enala la dii nu. Yehowa na míenya nufofo siwo medzea eŋu o la kɔtɛ. Efe Nya la gblɔ be: “Migana nya fafã aɖeke nado go tso miafe nu me o, ke boŋ nya siwo nyo hena tutuɖo le ale si nɔnɔmea le nu, ale be wòaɖe vi na ame siwo asee.” (Efesotɔwo 4:29) Mina míadzro nu si ta wòle be míakpɔ míafe aɖe dzi nyuie, nyagbɔgblɔ siwo wòle be míatsri, kple ale si míawɔ agblɔ nya siwo “nyo hena tutuɖo” la me.
NU SI TA WÒLE BE MÍAKPƆ MÍAƑE AÐE DZI NYUIE
4, 5. Aleke Biblia me lododo aɖewo ɖɔ ŋusẽ si le nya siwo dona le mía nu ŋui?
4 Susu vevi siwo ta wòle be míakpɔ míafe aɖe dzi ɖo la dometɔ ɖekae nye be ŋusẽ le nya siwo dona le mía nu ŋu. Lododowo 15:4 gblɔ be: “Aɖe fafɛ la, agbeti wònye, ke nya totro nana mɔkpɔkpɔ buna ɖe ame.” * Abe ale si ko tsidzadza dea agbe ati siwo hiã tsi vevie mee ene la, nenemae aɖe fafɛ dzi nya tuameɖowo dea agbe yeye eselawo mee. Gake alakpaɖe dzi nya totrowo ya gbãa dzi na ame. Nyatefee, ŋusẽ le nya siwo dona le mía nu ŋu—woate ŋu agblẽ nu le ame ŋu loo alo ada gbe le ame ŋu.—Lododowo 18:21.
5 Lododo bubu hã ɖɔ ŋusẽ si le aɖe ŋu la eme kɔ nyuie be: “Nufofo eŋumabumabui le abe yitɔame ene.” (Lododowo 12:18) Ne ame aɖe tsɔa dzitsitsi foa nu eŋumabumabui la, ate ŋu ade abi ame bubuwo fe seselelãme ŋu, eye wòagblẽ woa kpli wo dome fomedodoa me. Ðe ame aɖe fe numenya tɔ dzi na wò abe yi ye wotsɔ tɔ wò ene kpɔa? Lododo ma ke gblɔ mɔ nyuitɔ si nu woazã aɖe la le, be: “Nunyalawo fe aɖe daa gbe le ame ŋu.” Ame si si nunya vavãtɔ su la fe nya siwo ŋu wòbu nyuie hafi gblɔ la ate ŋu ada gbe le ame si fe dzi gbã ŋu, eye wòadzra woa kple amewo dome ɖo. Èɖo ŋkui be ame aɖe fo nu na wò ameŋububutɔe si na wò dzi dze eme kpɔa? (Xlẽ Lododowo 16:24.) Enyanya be ŋusẽ le nya siwo dona le mía nu ŋu aʋã mí be míadze agbagba agblɔ nya siwo ana amewo fe dzi nadze eme, ke menye esiwo agbã dzi na wo o.
Aɖe fafɛ nana amewo fe dzi dzea eme
6. Nu ka tae wòbia kutrikuku geɖe hafi míate ŋu akpɔ míafe aɖe dzi?
6 Agbagba ka kee míeɖadze o, míate ŋu azã aɖe la le mɔ deblibo nu o. Eya ta susu evelia si ta wòle be míakpɔ míafe aɖe dzi nyuie ye nye be nu vɔ̃ kple blibomademade kpɔa ŋusẽ ɖe mía dzi be míazã aɖe la le mɔ gbegblẽ nu. Nu siwo le míafe dzi mee míeɖena gblɔna, evɔ “amegbetɔ fe dzimesusu nye vɔ̃.” (1 Mose 8:21; Luka 6:45) Eya ta ebia kutrikuku blibo hafi míate ŋu ade ga míafe aɖe. (Xlẽ Yakobo 3:2-4.) Togbɔ be míate ŋu akpɔ ŋusẽ ɖe aɖe la dzi bliboe o hã la, míate ŋu ayi edzi anɔ asi trɔm le ale si míezãnɛ ŋu be wòanyo ɖe edzi. Abe ale si ko wòhiã kutrikuku hafi tsifula nate ŋu afu tsi akpe futsotsoewo ene la, nenema kee wòhiã be mí nuvɔ̃mewo míayi edzi aku kutri vevie hafi ate ŋu aɖu didi be míazã aɖe la le mɔ gbegblẽ nu dzi.
7, 8. Aleke Yehowa abia akɔnta mí le nya siwo dona le mía nu ŋuti?
7 Susu etɔ̃lia si ta wòle be míakpɔ míafe aɖe dzi ɖoe nye be Yehowa abia nya siwo dona le mía nu la ŋuti kɔnta mí. Menye fomedodo si le mía kple amewo dome dzi koe míafe nufofo kpɔa ŋusẽ ɖo o, ke boŋ mía kple Yehowa dome fomedodo hãe. Yakobo 1:26 gblɔ be: “Ne ame aɖe bua eɖokui mawusubɔlae, evɔ meléa efe aɖe o la, eya ŋutɔ fe dzi blem wòle, eye efe subɔsubɔ nye dzodzro.” * Abe ale si míekpɔe le ta si do ŋgɔ me ene la, kadodo aɖe le míafe subɔsubɔ kple nya siwo dona le mía nu dome. Ne míede ga míafe aɖe o, eye nya siwo gblẽa nu le ame ŋu dona le mía nu la, ekema agbagba siwo katã míedzena le mawusubɔsubɔ me la ate ŋu azu dzodzro le Mawu ŋkume. Mèkpɔe be ŋkubiãnyae nya sia nye oa?—Yakobo 3:8-10.
8 Eme kɔ fãa be ele vevie be míakpɔ nyuie be míagazã nufofo fe nunana la le mɔ gbegblẽ nu o. Hafi míafo nu tso nya nyui siwo tua ame ɖo ŋu la, mina míadzro nyagbɔgblɔ siwo wòle be Kristotɔ natsri kura la me gbã.
NYA SIWO GBLẼA NU LE AME ŊU
9, 10. (a) Nya kawo gbɔgblɔe va bɔ le egbexexea me? (b) Nu ka tae wòle be míatsri nya madzetowo gbɔgblɔ? (Kpɔ etenuŋɔŋlɔa hã.)
9 Nya madzetowo. Le egbexexea me la, ɖiŋudodowo, yakanyawo, kple nya madzeto bubuwo dona le amewo nu gbe sia gbe. Ame geɖe gblɔa nya fafãwo ne wodo dziku. Zi geɖe la, fefewɔlawo zãa gbegblẽnyawo be yewoatsɔ ado nukokoe na amewo. Gake menye fefenyae nya madzetowo gbɔgblɔ nye kura o. Ƒe 2,000 aɖewoe nye esia la, gbɔgbɔ ʋã apostolo Paulo wòxlɔ̃ nu Kolose hamea me tɔwo be woagana “yakanya” aɖeke nado le wo nu o. (Kolosetɔwo 3:8) ‘Fefenya madzetowo’ hã le nu siwo Paulo gblɔ na Efeso hamea be ‘mele be woase wo ŋkɔ’ le Kristotɔ vavãwo dome o la me.—Efesotɔwo 5:3, 4.
10 Yehowa nyɔa ŋu nya madzetowo. Ele be ame siwo lɔ̃a Yehowa hã nanyɔ ŋui. Ɛ̃, míafe lɔlɔ̃ na Yehowa ʋãa mí míefoa asa na nya madzetowo gbɔgblɔ. Paulo yɔ “makɔmakɔnyenye,” si me nya fafãwo gbɔgblɔ hã le, kpe ɖe “ŋutilã la fe dɔwɔwɔwo” ŋu. (Galatiatɔwo 5:19-21) Esia fia be ŋkubiãnyae wònye. Ne Kristotɔ aɖe tsɔ gbegblẽnyawo gbɔgblɔ ɖo dɔe, eye woxlɔ̃ nui zi geɖe gake wògbe dzimetɔtrɔ la, woate ŋu aɖee le Kristo hamea me. *
11, 12. (a) Nu kae nye amenyagbɔgblɔ, eye aleke wòate ŋu ava zu nu si agblẽ nu? (b) Nu ka tae wòle be Yehowa subɔlawo nafo asa na ameŋugbegblẽ?
11 Amenyagbɔgblɔ vɔ̃ɖi, ameŋugbegblẽ. Amenyagbɔgblɔ nye dzeɖoɖo tso amewo kple wofe nuwɔnawo ŋu. Amenyagbɔgblɔ ɖe sia ɖee gblẽa? Menye nu gbegblẽe wònye be woagblɔ nya nyuiwo, alo nya siwo aɖe vi, tso amewo ŋu o; abe gbɔgblɔ be ame aɖe xɔ nyɔnyrɔ, alo be woade dzi fo na ame aɖe ene. Ƒe alafa gbãtɔ me Kristotɔwo tsɔ ɖe le eme na wo nɔewo vevie, eye wogblɔa nya siwo sɔ tso wo nɔewo ŋu. (Efesotɔwo 6:21, 22; Kolosetɔwo 4:8, 9) Gake ne míekpɔ nyuie o la, nufofo tso amewo ŋu ate ŋu ava zu amenyagbɔgblɔ vɔ̃ɖi, nenye be míetrɔ gbo amewo ŋu nyatefenya aɖewo alo ʋu go wo ŋu nya siwo mele be ame bubuwo nase hafi o. Vɔ̃ɖitɔe wu la, esia ate ŋu ava zu ameŋugbegblẽ, si meɖea vi aɖeke ɣeaɖekeɣi o. Ameŋugbegblẽ nye “alakpanutsotso si kloa bubu le ame ŋu hegblẽa ame fe ŋkɔ.” Le kpɔɖeŋu me, Farisitɔwo zã ameŋugblẽnya vɔ̃ɖiwo be yewoatsɔ ada Yesu ɖe anyi. (Mateo 9:32-34; 12:22-24) Zi geɖe la, ameŋugbegblẽ dea dzre amewo dome.—Lododowo 26:20.
12 Nufofo fe nunanaa zazã atsɔ ada ame bubuwo ɖe anyi alo atsɔ ade mama amewo dome nye ŋkubiãnya le Yehowa ŋkume. Elé fu ame siwo “dea dzre nɔviwo dome.” (Lododowo 6:16-19) Helagbe me nya si gɔme woɖena be “ameŋugblẽla” ye nye di·aʹbo·los, si nye ŋkɔ “Abosam” si wogayɔna na Satana. Abosam gblẽa Mawu ŋu vɔ̃ɖitɔe. (Nyaɖeɖefia 12:9, 10) Eya ta míadi godoo be míafo asa na nyagbɔgblɔ siwo ana míanɔ abe Abosam ene. Mele be ame aɖeke nanye ameŋugblẽla le hamea me o, le esi esia nana ŋutilã fe dɔwɔwɔwo, abe “nyahehewo” kple “mamawo” ene, ɖoa nɔviwo dome ta. (Galatiatɔwo 5:19-21) Eya ta hafi nàgblɔ ame aɖe ŋu nya la, bia ɖokuiwò be: ‘Meka ɖe edzi be nyatefee nya sia nyea? Ðe wòanye dɔmenyonyo be magblɔ nya sia na ame bubuwoa? Ðe wòhiã, alo ɖe wòsɔ, be ame bubuwo nase nya sia?’—Xlẽ 1 Tesalonikatɔwo 4:11.
13, 14. (a) Nu kae nya veamewo gbɔgblɔ ate ŋu agblẽ le amewo ŋu? (b) Nu kawo hãe amedzudzu fia, eye nu ka tae ame si dzua ame la le eɖokui dem afɔku me?
13 Dzugbewo. Abe ale si míegblɔe va yi ene la, ŋusẽ le nya siwo dona le mía nu ŋu be wòagblẽ nu le ame ŋu. Enye nyatefe be le míafe blibomademade ta la, mí katã míegblɔa nya aɖewo ɣeaɖewoɣi, emegbe wòvea mí be míegblɔ wo. Gake Biblia xlɔ̃ nu mí tso nya aɖewo siwo mele be wòanɔ dodom le mí Kristotɔwo nu kura o ŋu, eɖanye le afe me loo alo le hamea me o. Paulo xlɔ̃ nu Kristotɔwo be: “Miɖe ameléleɖedɔme kaɖikaɖi, dɔmedzoe, dziku, ɣlidodo, kple nya veame ɖe sia ɖe fomevi ɖa le mia dome.” (Efesotɔwo 4:31) Nya siwo wozã ɖe “nya veame” tefe le Biblia aɖewo me ye nye “dzugbewo” alo “nya vlowo gbɔgblɔ.” Nya veamewo—si fe ɖewoe nye megbeŋkɔ siwo daa ame ɖe anyi kple nyahehe ɖe ame ŋu atraɖii—ate ŋu aklo bubu le amewo ŋu ahana woase le wo ɖokui me be yewomele ɖeke me o. Esi wònye ɖeviwo kana ɖe ame dzi eye nu wɔa dɔ ɖe wo dzi bɔbɔe ta la, nya veamewo gblẽa nu le wo ŋu vevie.—Kolosetɔwo 3:21.
14 Biblia tsi tre ɖe amedzudzu alo gbɔɖiamenyawo kple nya veamewo tsɔtsɔ do ŋukpe amee ŋu vevie. Ame si gblɔa nya siawo tɔgbi la le eɖokui dem afɔku me, elabena woate ŋu aɖe amedzula le hamea me nenye be woxlɔ̃ nui zi geɖe gake wògbe dzimetɔtrɔ. Ne meɖe asi le nɔnɔme sia ŋu o la, Fiaɖufea fe yayrawo ato eŋu. (1 Korintotɔwo 5:11-13; 6:9, 10) Eya ta eme kɔ fãa be hafi míate ŋu anɔ Mawu fe lɔlɔ̃ la me ɖaa la, ele be míatsri nya vlowo, nya siwo mesɔ o, kple alakpanyawo gbɔgblɔ. Nya mawo gblẽa nu le ame ŋu.
NYA SIWO “NYO HENA TUTUÐO”
15. Nya kawo tɔgbi ye “nyo hena tutuɖo”?
15 Aleke míawɔ azã nufofo fe nunana la abe ale si Enala la dii ene? Ðo ŋkui be Mawu fe Nya la xlɔ̃ nu mí be míagblɔ “nya siwo nyo hena tutuɖo” la ko. (Efesotɔwo 4:29) Edzea Yehowa ŋu ŋutɔ ne míegblɔa nya siwo tua ame ɖo, dea dzi fo hedoa ŋusẽ ame. Nya siawo tɔgbi gbɔgblɔ bia nuŋububu nyuie. Biblia mede se gbogbo aɖewo alo gblɔ nya siwo tututu wòle be míazã bene míafe “nufofo nanyo” o. (Tito 2:8) Be míagblɔ nya siwo “nyo hena tutuɖo” la, ele be nu vevi etɔ̃ siwo gbɔna nanɔ susu me na mí: ele be míafe nufofo nanɔ dzadzɛ, wòanye nyatefe, eye wòaɖe ameŋububu afia. Esi nu vevi siawo le susu me na mí la, mina míadzro nya siwo tua ame ɖo fe kpɔɖeŋu ʋɛ aɖewo me kpɔ.—Kpɔ aɖaka si nye “ Ðe Nye Nufofo Tua Ame Ðoa?”
16, 17. (a) Nu ka tae wòle be míanɔ amewo kafum? (b) Mɔnukpɔkpɔ kawoe ʋuna ɖi be míakafu amewo le hamea me; le fomea me?
16 Amewo kafukafu tso dzi me. Yehowa kple Yesu siaa ɖee fia be kafukafu kple ŋudzedzekpɔkpɔ ɖe ame ŋu nyawo gbɔgblɔ le vevie. (Mateo 3:17; 25:19-23; Yohanes 1:47) Abe Kristotɔwo ene la, ele vevie be míawo hã míakafu amewo faa tso dzi me. Nu ka tae? Lododowo 15:23 gblɔ be: “Nya si wogblɔ ɖe egblɔɣi la vivina loo!” Bia ɖokuiwò be: ‘Aleke mesena le ɖokuinye me ne ame aɖe kafum vividoɖeameŋutɔe? Ðe esia medea dzi fo nam henana nye dzi dzea eme oa?’ Nyatefee, ne wokafu wò tso dzi me la, ana nàkpɔe be amewo tsɔ ɖe le eme na wò eye wodea dzesi wò agbagbadzedzewo. Kakaɖedzinya mawo doa ŋusẽ wò heʋãa wò be nàgadze agbagba geɖe wu. Esi wòdzɔa dzi na wò ne amewo kafu wò ta la, ɖe manyo be wò hã nànɔ amewo kafum oa?—Xlẽ Mateo 7:12.
17 Mlã ɖokuiwò be nàlé ŋku ɖe amewo fe nyuifewo ŋu eye nàkafu wo ɖe eta. Ðewohĩ nɔvi aɖe fo nufo nyui aɖe le hamea me, alo sɔhɛ aɖe le gbɔgbɔmetaɖodzinuwo minyam, alo nɔvi tsitsi aɖe dzea agbagba dea kpekpeawo edziedzi togbɔ be tsitsimekuxiwo ɖea fu nɛ hã. Ne èkafu ame siawo tso dzi me la, ana wofe dzi nadze eme eye wòado ŋusẽ wo woayi edzi nenema. Le fomea me la, ele vevie ŋutɔ be srɔ̃ŋutsu kple srɔ̃nyɔnu nanɔ wo nɔewo kafum ŋudzedzekpɔkpɔtɔe. (Lododowo 31:10, 28) Evivia ɖeviwo nu ŋutɔ ne wokafu wo hekpɔ ŋudzedze ɖe wo ŋu. Ðeviwo hiã kafukafu kple ŋudzedzekpɔkpɔ ɖe ame ŋu vevie abe ale si ko nu miemiewo hiã kekeli kple tsidzadza ene. Eya ta dzilawo, minɔ ŋudzɔ be miakafu mia viwo ɖe wofe agbagbadzedzewo kple nɔnɔme nyui siwo woɖena fiana ta. Kafukafunyawo ate ŋu ana dzi naɖo mia viwo fo eye wòaʋã wo be woaku kutri geɖe wu awɔ nu si sɔ.
18, 19. Nu ka tae wòle be míadze agbagba ade dzi fona haxɔsetɔwo, eye aleke míawɔ esiae?
18 Dzidede fo na amewo kple akɔfafa na wo. Yehowa tsɔa ɖe le eme na ‘ame siwo wobɔbɔ ɖe anyi’ kple “ame siwo wogbã gudugudu” la vevie ŋutɔ. (Yesaya 57:15) Efe Nya la xlɔ̃ nu mí be ‘míanɔ dzi dem fo na mía nɔewo,’ eye ‘míafa akɔ na ame siwo lé blanui.’ (1 Tesalonikatɔwo 5:11, 14) Kakaɖedzi nenɔ asiwò be Yehowa kpɔa ŋudzedze ɖe agbagba siwo nèdzena be yeade dzi fo na haxɔsetɔ siwo dzi nu te ɖo la ŋu.
19 Ke nya kae nàte ŋu agblɔ atsɔ ado ŋusẽ nɔvi Kristotɔ siwo fo dzi ɖe le alo lé blanui? Mègasusui be ele be yeakpɔ kuxi si le fu ɖem na wo la gbɔ kokoko o. Le go geɖe me la, nya sue aɖe ko nàgblɔ, evɔ wòado ŋusẽ wo. Na ame si dzi nu te ɖo la nase le eɖokui me be nètsɔ ɖe le eme na ye. Doe ɖe egbɔ be yeado gbe ɖa kplii; àte ŋu afo koko na Yehowa be wòakpe ɖe eŋu wòakpɔe adze sii be amewo kple Mawu siaa lɔ̃ ye. (Yakobo 5:14, 15) Na wòaka ɖe edzi be asixɔxɔ le ye ŋu le hamea me eye be yele akpa vevi aɖe wɔm. (1 Korintotɔwo 12:12-26) Xlẽ mawunyakpukpui dedzifoname aɖe nɛ, si ana wòakpɔe be Yehowa tsɔ ɖe le eme na ye vavã. (Psalmo 34:18; Mateo 10:29-31) Ne ètsɔ dzigbɔɖi gblɔ “nya nyui” aɖe na ame si fo dzi ɖe le tso dzi me faa la, ana wòase le eɖokui me be nèlɔ̃ ye hekpɔa ŋudzedze ɖe ye ŋu vavã.—Xlẽ Lododowo 12:25.
20, 21. Nu kawoe nana aɖaŋuɖoɖo wɔa dɔ?
20 Aɖaŋuɖoɖo siwo wɔa dɔ. Esi mía dometɔ aɖeke mede blibo o ta la, eva hiãna ɣeaɖewoɣi be woaɖo aɖaŋu na mí. Biblia de dzi fo na mí be: “Se aɖaŋuɖoɖo, eye nàxɔ amehehe, ne nàdze nunya le etsɔ si gbɔna me.” (Lododowo 19:20) Menye hamemetsitsiwo koe ɖoa aɖaŋu na ame o. Dzilawo ɖoa aɖaŋu na wo viwo. (Efesotɔwo 6:4) Nɔvinyɔnu tsitsiwo hã te ŋu ɖoa aɖaŋu na ɖetugbuiwo. (Tito 2:3-5) Esi míelɔ̃ amewo ta la, míadi be míaɖo aɖaŋu na wo le mɔ si ana exɔxɔ nanɔ bɔbɔe eye mado nuxaxa na wo o nu. Nu kae akpe ɖe mía ŋu míaɖo aɖaŋu siawo tɔgbi? De dzesi nu etɔ̃ siwo gbɔna, siwo nana aɖaŋuɖoɖo wɔa dɔ: aɖaŋuɖolaa fe nɔnɔme kple nu si ʋãe wòle aɖaŋua ɖom, nu si dzi wòtu efe aɖaŋuɖoɖoa ɖo, kple ale si wòle aɖaŋua ɖomee.
21 Gbã la, ame si le aɖaŋua ɖom fe nɔnɔme kple nu si ʋãe gbɔe wòatso be aɖaŋuɖoɖoa nawɔ dɔ. Bia ɖokuiwò be, ‘Ɣekaɣie aɖaŋuɖoɖo nya xɔna nam bɔbɔe?’ Ne ènya be ame si le aɖaŋua ɖom na wò tsɔ ɖe le eme na wò eye menye esi wò nu ti kɔ nɛ alo wòle susu vɔ̃ bum ɖe ŋuwò tae o la, anɔ bɔbɔe na wò be nàxɔ efe aɖaŋuɖoɖoa. Eya ta ɖe mele be wòanɔ nenema le wò hã gowòme ne èle aɖaŋu ɖom na amewo oa? Be aɖaŋuɖoɖo nawɔ dɔ la, ehiã hã be woatui ɖe Mawu fe Nya la dzi. (2 Timoteo 3:16) Ne míeyɔ nyawo tso Biblia me tẽe o hã la, ele kokoko be aɖaŋu si míaɖo la nawɔ ɖeka kple Ŋɔŋlɔawo. Eya ta hamemetsitsiwo kpɔa egbɔ be yewomazi yewo ŋutɔwo fe nukpɔsusu ɖe nɔviawo dzi loo alo ato mɔ aɖe dzi ana wòadze abe ɖe nya si gblɔm wole la wɔ ɖeka kple Ŋɔŋlɔawo ene evɔ mele nenema hafi o. Mlɔeba la, be aɖaŋuɖoɖo nawɔ dɔ la, ele be woaɖoe le mɔ nyuitɔ nu. Aɖaŋuɖoɖo xɔxɔ nɔa bɔbɔe ne edze to, ameŋububu dze le eme, eye ame si woɖoe na la kpɔe be womeklo bubu le ye ŋu o.—Kolosetɔwo 4:6.
22. Aleke nèɖoe be yeazã nufofo fe nunana lae tso fifia dzi heyi?
22 Ðikeke mele eme o be nunana xɔasie nufofo nye tso Mawu gbɔ. Ele be lɔlɔ̃ na Yehowa naʋã mí míafo asa na nunana sia zazã yakayaka. Nenɔ susu me na mí be ŋusẽ le nya siwo dona le mía nu ŋu—be woatu ame ɖo loo alo agblẽ nu le ame ŋu. Eya ta mina míadze agbagba vevie azã nunana sia le mɔ si dzea Enalaa ŋu la nu—si nye be míazãe “hena tutuɖo.” Esia awɔe be míafe nufofo nahe yayra vɛ na ame siwo dome míele, eye wòana míanɔ Mawu fe lɔlɔ̃ la me ɖaa.
^ mm. 4 Hebrigbe me nya si gɔme woɖe be “nya totro” le Lododowo 15:4 la agate ŋu afia “nya si mesɔ o” alo “nya vɔ̃ɖi.”
^ mm. 7 Wogate ŋu ɖea Helagbe me nya si gɔme woɖe be “dzodzro” la gɔme be nu si ŋu “viɖe aɖeke” mele o.—1 Korintotɔwo 15:17.
^ mm. 10 “Makɔmakɔnyenye” si wozã le Biblia me la lɔ nu vɔ̃ gbogbo aɖewo ɖe eme. Togbɔ be menye makɔmakɔnyenyewo katã tae woaɖo ʋɔnudrɔ̃kɔmiti ɖo o hã la, woate ŋu aɖe ame le hamea me ne efo eɖokui ɖe makɔmakɔnyenye si gbɔ eme me hegbe dzimetɔtrɔ.—2 Korintotɔwo 12:21; Efesotɔwo 4:19; kpɔ “Nyabiabia Siwo Tso Exlẽlawo Gbɔ” si le July 15, 2006 fe Gbetakpɔxɔ me.
kea_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn